Perjanjian 29 Oktober 1830

Perjanjian 29 Oktober 1830 atau lebih dikenali sebagai Perjanjian Johor-Belanda 1830 atau Perjanjian Riau-Belanda 1830 merupakan satu perjanjian antara Kesultanan Johor Lama dengan Belanda yang bertujuan untuk menguatkuasakan wilayah pengaruh antara Belanda dengan British di Alam Melayu seperti yang telah termaktub dalam Perjanjian Inggeris-Belanda 1824 (juga dikenali sebagai Perjanjian London) antara British dengan Belanda yang telah ditandatangani oleh mereka di London, United Kingdom pada 17 Mac 1824.

Pihak-pihak yang terlibat dalam perjanjian tersebut ialah Kesultanan Johor Lama yang diwakili oleh Yang Dipertuan Muda Riau, Raja Jaafar dan pihak Belanda yang diwakili oleh Residen Belanda di Riau, Cornelis Pieter Jacob Elout. Walaupun Sultan Johor, Sultan Abdul Rahman Muazzam Shah dinamakan sebagai pihak yang terlibat dalam perjanjian tersebut, baginda tidak menghadiri istiadat menandatangani perjanjian tersebut dan baginda diwakili oleh Yang Dipertuan Muda Raja Jaafar. Istiadat tersebut diadakan di Istana Raja Jaafar yang terletak di Pulau Penyengat, Riau.

Perjanjian tersebut membawa kesan yang sangat besar kepada Kesultanan Johor Lama kerana negeri Johor dan negeri Pahang tidak lagi berada di bawah kekuasaan Sultan Abdul Rahman Muazzam Shah lalu membawa kepada pengakhiran Kesultanan Johor Lama yang telah wujud selama 300 tahun. Dan dalam perjanjian tersebut, Sultan Abdul Rahman Muazzam Shah mula digelar sebagai "Raja Lingga dan Riau" dan "Yang Dipertuan Besar Riau dan Lingga" lalu secara tidak langsung bermulanya Kesultanan Riau-Lingga dan baginda secara rasmi menjadi Sultan Riau-Lingga pertama.

Sebab Berlakunya Perjanjian 29 Oktober 1830

Tindakan Sir Thomas Stamford Raffles yang membina loji (pejabat syarikat perniagaan yang dibuat berkubu) Syarikat Hindia Timur Inggeris di Singapura pada tahun 1819 telah menimbulkan kemarahan Belanda lalu menyebabkan hubungan antara British dengan Belanda bertambah buruk. Belanda mendakwa bahawa Perjanjian 6 Februari 1819 antara Raffles dengan Sultan Hussein Muhammad Shah adalah tidak sah dan Kesultanan Johor Lama berada di bawah pengaruh Belanda. Hak perdagangan Belanda di India British dan bekas tanah jajahan Belanda di wilayah tersebut juga menjadi punca pertikaian antara mereka. Pada tahun 1820, atas desakan para pedagang British yang mempunyai kepentingan di Timur Jauh, rundingan untuk menjelaskan keadaan di Asia Tenggara dimulakan.

Rundingan antara British, yang diwakili oleh Setiausaha Luar Negeri Britain, Robert Stewart, dengan Belanda, yang diwakili oleh Penasihat Negara Belanda dan Duta Besar Istimewa dan Mutlak Raja Belanda kepada Raja Britain, Hendrik Fagel, bermula pada 20 Julai 1820. Belanda bertegas bahawa British perlu meninggalkan Singapura tetapi Stewart sendiri tidak pasti bagaimana British memperoleh Singapura. Pada mulanya, mereka bersetuju dengan isu-isu yang tidak kontroversi seperti hak pelayaran bebas dan penghapusan lanun. Rundingan mengenai perkara utama digantung pada 5 Ogos 1820 dan tidak disambung semula sehingga tahun 1823 apabila British menyedari dan memahami nilai komersial Singapura.

Rundingan mereka disambung pada bulan Disember 1823 dan isu yang dirunding ialah penetapan sempadan pengaruh mereka yang jelas di Alam Melayu. Apabila Belanda menyedari bahawa Singapura semakin berkembang pesat sebagai pusat perdagangan dan pelabuhan dan Belanda tidak dapat menghalang kemajuan Singapura tersebut, Belanda mendesak satu pertukaran di mana mereka akan melepaskan tuntutan mereka ke atas utara Selat Melaka dan tanah jajahan mereka di India sebagai pertukaran untuk pengesahan tuntutan mereka ke atas selatan Selat Melaka termasuk Bengkulu yang merupakan tanah jajahan British. Akhirnya, Perjanjian Inggeris-Belanda 1824 ditandatangani pada 17 Mac 1824 oleh wakil British iaitu Setiausaha Luar Negeri Britain, George Canning, dan Presiden Lembaga Pesuruhjaya Hal-Ehwal India, Charles Williams-Wynn, dan wakil Belanda iaitu Penasihat Negara Belanda dan Duta Besar Istimewa dan Mutlak Raja Belanda kepada Raja Britain, Hendrik Fagel, dan Menteri Arahan Awam, Industri Negara dan Tanah Jajahan Belanda, Anton Reinhard Falck. Perjanjian tersebut disahkan oleh British pada 30 April 1824 dan oleh Belanda pada 2 Jun 1824. Pertukaran dokumen pengesahan tersebut dilakukan di London pada 8 Jun 1824.

Memandangkan Perjanjian Inggeris-Belanda 1824 ditandatangani oleh British dan Belanda sahaja, perjanjian tersebut tidak mempunyai kesan dari segi undang-undang kepada Kesultanan Johor Lama kerana perjanjian tersebut dibuat tanpa penglibatan dan persetujuan Sultan Johor, Sultan Abdul Rahman Muazzam Shah dan para pembesar Kesultanan Johor Lama yang merupakan pemilik sebenar wilayah pengaruh politik yang ingin dibahagikan oleh British dan Belanda.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 214Wan Ahmad Fauzi Wan Husain & Zulfadli Maarof (2023), Keabsahan Kesultanan Johor Moden Sebagai Pelestari Perdu Legasi  Kesultanan Melayu Melaka Menurut Jurisprudens Watan [The Legitimacy of The Modern Johor Sultanate as The Core Heir of The Malay Sultanate Legacy Viewed from Watanic Jurisprudence], BITARA International Journal of Civilizational Studies and Human Sciences 6(3): halaman 253 Oleh sebab itu, walaupun perjanjian tersebut mungkin sah di sisi undang-undang British dan Belanda, mereka tidak boleh menguatkuasakan perjanjian tersebut ke atas Kesultanan Johor Lama dan jajahan takluknya yang kawasannya terlibat dalam wilayah pengaruh politik mereka.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 226 Sultan Abdul Rahman Muazzam Shah dan para pembesar Kesultanan Johor Lama yang tidak pernah menurunkan tandatangan mereka dalam perjanjian tersebut juga tidak terikat dengan syarat-syarat yang terkandung dalam perjanjian tersebut.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 226Wan Ahmad Fauzi Wan Husain & Zulfadli Maarof (2023), Keabsahan Kesultanan Johor Moden Sebagai Pelestari Perdu Legasi  Kesultanan Melayu Melaka Menurut Jurisprudens Watan [The Legitimacy of The Modern Johor Sultanate as The Core Heir of The Malay Sultanate Legacy Viewed from Watanic Jurisprudence], BITARA International Journal of Civilizational Studies and Human Sciences 6(3): halaman 254

Namun, pada tahun 1825, pegawai Belanda yang bernama Van Angelbeek memaklumkan Yang Dipertuan Muda Riau, Raja Jaafar mengenai Perjanjian Inggeris-Belanda 1824.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 220 Ini menyebabkan Yang Dipertuan Muda Raja Jaafar berada dalam dilema kerana beliau telah melanggar adat-istiadat Melayu apabila beliau menabalkan Sultan Abdul Rahman Muazzam Shah sebagai Sultan Johor tanpa alat kebesaran diraja Kesultanan Johor Lama pada tahun 1812 yang mengakibatkan beliau terpaksa membayar harga yang mahal dengan menandatangani Perjanjian 26 November 1818 dengan Belanda.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 219 Bukan itu sahaja, beliau juga menabalkan semula Sultan Abdul Rahman Muazzam Shah mengikut adat-istiadat Melayu pada bulan November 1823 selepas beliau mendapatkan alat kebesaran diraja Kesultanan Johor Lama yang dirampas daripada saudaranya, Engku Puteri Raja Hamidah dengan bantuan Belanda.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 219 Bantuan Belanda telah menyebabkan Yang Dipertuan Muda Raja Jaafar terikat dengan perjanjian mereka dan terhutang budi kepada mereka.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 219 Namun, kedudukan beliau sebagai pembesar utama Kesultanan Johor Lama membuatkan beliau tidak boleh memberikan sokongan kepada usaha Belanda dan British untuk membahagikan wilayah Kesultanan Johor Lama yang akan memisahkan Sultan Johor di Lingga daripada para pembesar dan rakyat baginda di Semenanjung Tanah Melayu.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 219

Setelah Yang Dipertuan Muda Raja Jaafar berfikir semasak-masaknya dan mempertimbangkan secara serius permintaan Belanda, beliau akhirnya membuat keputusan untuk menerima sahaja syarat-syarat yang terkandung dalam Perjanjian Inggeris-Belanda 1824 memandangkan beliau tidak ada pilihan lain selain terpaksa bersetuju dengan kehendak Belanda.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 219-220 Kemudian, satu lagi perjanjian antara beliau dengan Belanda telah ditandatangani pada 29 Oktober 1830.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 220 Berikut merupakan petikan penting Perjanjian 29 Oktober 1830:

Perjanjian 17 Mac 1824 ini di London, antara Yang di-Pertuan Besar atas Netherland dengan Yang di-Pertuan Besar atas Great Britain dan Ireland, kerana sebab Perjanjian itu, jadi Johor dan Pahang, tiada lagi di bawah Yang di-Pertuan Besar Lingga. Maka pada sekarang ini perjanjian yang lama, yang dibuat oleh Govermen Netherland dengan Yang di-Pertuan Besar Johor dan Pahang dan Riau dan Lingga dan segala takluknya itu, tiadalah boleh dipakai begitu.Wan Ahmad Fauzi Wan Husain (26 Januari 2024), Penubuhan rungkai status pemilikan Kesultanan Johor ke atas Singapura, Berita Harian, Diambil daripada https://www.bharian.com.my/kolumnis/2024/01/1204963/penubuhan-rungkai-status-pemilikan-kesultanan-johor-ke-atas-singapuraWan Ahmad Fauzi Wan Husain & Zulfadli Maarof (2023), Keabsahan Kesultanan Johor Moden Sebagai Pelestari Perdu Legasi  Kesultanan Melayu Melaka Menurut Jurisprudens Watan [The Legitimacy of The Modern Johor Sultanate as The Core Heir of The Malay Sultanate Legacy Viewed from Watanic Jurisprudence], BITARA International Journal of Civilizational Studies and Human Sciences 6(3): halaman 254

Dengan termeterainya Perjanjian 29 Oktober 1830, maka Kesultanan Johor Lama telah bersetuju untuk menerima Perjanjian Inggeris-Belanda 1824 bagi tujuan penguatkuasaannya di Alam Melayu.Wan Ahmad Fauzi Wan Husain & Zulfadli Maarof (2023), Keabsahan Kesultanan Johor Moden Sebagai Pelestari Perdu Legasi  Kesultanan Melayu Melaka Menurut Jurisprudens Watan [The Legitimacy of The Modern Johor Sultanate as The Core Heir of The Malay Sultanate Legacy Viewed from Watanic Jurisprudence], BITARA International Journal of Civilizational Studies and Human Sciences 6(3): halaman 255 Ini mengakibatkan negeri Johor dan negeri Pahang tidak lagi berada di bawah kekuasaan Sultan Abdul Rahman Muazzam Shah dan Kesultanan Johor Lama telah melepaskan hak kedaulatannya ke atas dua wilayah tersebut.Wan Ahmad Fauzi Wan Husain & Zulfadli Maarof (2023), Keabsahan Kesultanan Johor Moden Sebagai Pelestari Perdu Legasi  Kesultanan Melayu Melaka Menurut Jurisprudens Watan [The Legitimacy of The Modern Johor Sultanate as The Core Heir of The Malay Sultanate Legacy Viewed from Watanic Jurisprudence], BITARA International Journal of Civilizational Studies and Human Sciences 6(3): halaman 254 Secara tidak langsung, Perjanjian 29 Oktober 1830 telah membubarkan Kesultanan Johor Lama yang telah memerintah selama 300 tahun dan mewujudkan Kesultanan Riau-Lingga sebagai penerus dan pengganti Kesultanan Johor Lama tetapi berada di bawah naungan Belanda.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 221

Walaupun Temenggung Johor di Johor dan Bendahara Johor di Pahang tidak lagi dinaungi oleh Sultan Johor di Lingga, para pembesar Melayu di Semenanjung Tanah Melayu masih lagi bertuankan baginda.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 244 Ini boleh dibuktikan apabila Sultan Riau-Lingga, Sultan Muhammad II Muazzam Shah telah mengadakan satu istiadat yang dihadiri oleh para pembesar dari seluruh bekas wilayah Kesultanan Johor Lama.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 243 Bendahara Johor yang juga Raja Bendahara Pahang, Bendahara Tun Ali telah menabalkan Tengku Mahmud (kemudian Sultan Mahmud IV Muzaffar Shah) sebagai Tengku Besar (pewaris takhta) dan Tun Mutahir (kemudian Bendahara Tun Mutahir) sebagai Bendahara Muda (pewaris Bendahara Johor dan Raja Bendahara Pahang) dalam istiadat tersebut.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 244 Selain itu, berdasarkan surat balasan Bendahara Tun Ali kepada Sultan Riau-Lingga, Sultan Mahmud IV Muzaffar Shah pada tahun 1855, mereka langsung tidak mengetahui tentang Perjanjian Inggeris-Belanda 1824.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 222 Terdapat kemungkinan besar bahawa Perjanjian Inggeris-Belanda 1824 dan Perjanjian 29 Oktober 1830 dirahsiakan daripada mereka untuk suatu tempoh yang lama iaitu kira-kira 30 tahun.Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 243-244

Isi Kandungan Perjanjian 29 Oktober 1830

Berikut merupakan teks asal Perjanjian 29 Oktober 1830:A. Samad Ahmad (1985), Kerajaan Johor-Riau, halaman 150-159

(Nota: Satu halaman dalam salinan asal surat perjanjian yang mengandungi Fasal 1, 2 dan 3 telah hilang.)

iaitu Sultan Mahmud Shah, kerana sudah fikir atas perjanjian yang diperbuat pada 17 Mac 1824 di London, antara Yang Dipertuan Besar atas Netherland dengan Yang Dipertuan Besar atas negeri Great Britain dan Ireland.

Oleh kerana sebab perjanjian itu, jadi Johor dan Pahang tiada lagi di bawah perintah Yang Dipertuan Besar Riau-Lingga, adanya.

Fasal yang Keempat

Apabila mangkat Paduka Seri Sultan, tiadalah lain ganti kepadanya akan menjadi Yang Dipertuan Besar Kerajaan Riau dan Lingga itu, melainkan keturunan Paduka Seri Sultan juga; tetapi jika tiada ada keturunannya, maka tiada boleh hulubalang dan menteri pilih akan suatu jua pun, hanyalah dengan diserahkan juga pemerintahan Yang Maha Tinggi atas tanah Hindia Netherland, adanya.

Maka pada tiap-tiap waktu apabila ada Yang Dipertuan Besar baharu naik atas takhta kerajaannya, dia entah sendirikah, entah dengan wakil mutlak, hendaklah bersumpah tinggal setia kepada Government; maka menerima dan akan diturutnya perjanjian ini.

Maka inilah persumpahan yang diterima oleh Residen Riau, Government atas tanah Hindia Netherland, iaitu pemerintahan Yang Maha Tinggi atas rantau Kerajaan Netherland di bawah angin, telah sudah menyertai bersama-sama dengan Paduka Seri Sultan Abdul Rahman Shah, Yang Dipertuan Besar atas negeri Riau dan Lingga dengan segala daerah takluknya, ibni Paduka Seri Sultan Mahmud Shah. Maka kedua pihak itu sudah fikir atas perjanjian yang diperbuat kepada tujuh belas hari bulan Mac, tahun 1824 di London.

Perjanjian 17 Mac, 1824 ini di London, antara Yang Dipertuan Besar atas Netherland dengan Yang Dipertuan Besar atas Great Britain dan Ireland, kerana sebab perjanjian itu, jadi Johor dan Pahang, tiada lagi di bawah Yang Dipertuan Besar Lingga.

Maka pada sekarang ini perjanjian yang lama, yang dibuat oleh Government Netherland dengan Yang Dipertuan Besar Johor dan Pahang dan Riau dan Lingga dan segala takluknya itu, tiadalah boleh dipakai begitu.

Syahadan lagi, kerana daripada dibuat perjanjian lama itu, telah sudah ditambah dan diubah akan barang perkara di dalamnya itu, maka oleh sebab berdua itu yang tersebut di atas ini, ada kehendak akan membuat perjanjian baharu, supaya segala perkara yang patut akan diubah maka diubahkanlah di dalamnya. Maka supaya inilah, perjanjian yang baharu meneguhi dan menetapi akan segenap yang kena kepada sebelah menyebelah.

Maka telah sudah berdua memberi kuasa akan menjadi wakil mutlaknya, pada membuat perjanjian baharu ini, iaitu pemerintahan Yang Maha Tinggi atas tanah Hindia Netherland telah memberi kuasa itu kepada Tuan Cornelis Pieter Jacob Elout yang memegang pangkat yang ketiga antara Ridar orde militaris Golailam Ridar dari Singa Netherland Lieutenant Colonel dalam angkatan perang Residen lama di Riau, sekarang disuruh ke daerah Goverment di pesisir barat Pulau Perca. Maka Paduka Seri Sultan Abdul Rahman Shah telah sudah memberikan kuasa itu kepada Seri Paduka di dalam Fasal ini, apa lagi di dalam Fasal yang ketujuh, adanya.

Syahadan lagi, Government bersama-sama dengan Paduka Seri Sultan, menjadi suka akan ditentukan pada waktu ini, seboleh-boleh Raja Muda itu akan dipilih antara keturunan Raja Muda yang sekarang ini, iaitu Raja Jaafar.

Fasal yang Kelima

Paduka Seri Sultan ada juga janji dia mahu memegang kerajaan dengan antero pada sendirinya. Maka tiada dia mau serahkan itu, atau sepotong tanah daripada kerajaan itu kepada seorang jua pun, jikalau tiada mendapat izin akan membuat yang demikian oleh pemerintahan Yang Maha Tinggi atas Hindia Netherland.

Syahadan lagi, Paduka Seri Sultan tiada akan membuat perjanjian dengan bangsa yang lain, sebelum juga diterima perbuatan yang demikian itu oleh Government Netherland.

Fasal yang Keenam

Pemerintahan Yang Maha Tinggi atas tanah Hindia Netherland mengaku daripada hal kerajaan Riau dan Lingga dengan segala daerah takluknya, diterima oleh Goverment itu akan jadi di bawah perlindungannya. Maka Government pun janji kepada Seri Sultan, kerajaannya akan tinggal dialah empunya, turun temurunnyalah empunya selama-lama raja-raja itu ada melakukan barang apa-apa yang patut dan harus dia melalui olehnya, iaitu turut perjanjian ini. Apa lagi Government pun janji kepada mencari kebajikan kerajaan Paduka Seri Sultan dengan seboleh-bolehnya, apabila waktu yang baik pada melakukan kebajikan itu, adanya.

Fasal yang Ketujuh

Seperti yang telah sudah pada purbakala, waktu Paduka Nenek Moyang Seri Paduka Sultan, perintah atas segala hal-ehwal kerajaan, antero dipegang di bawah Paduka Seri Sultan oleh Raja Muda akan sesuatu, demikianlah pada sekarang ini ditentukan pula, tiada boleh diganti akan adat istiadat itu.

Maka Raja Muda itu akan pernah dipilih antara keturunan raja-raja Bugis; maka Raja Muda itu digelarkan Yang Dipertuan Riau. Maka dia bertakhta di Penyengat. Maka apabila mangkat Raja Muda itu, maka Paduka Seri Sultan hendaklah menunjuki pada pemerintah Yang Maha Tinggi atas tanah Hindia Netherland, siapa yang akan ganti pada Raja Muda; tetapi Paduka Seri Sultan tiada akan memberi kedudukan itu, sebelum lagi dia mendapat tahu entah Government pun redha dengan yang dipilih oleh Paduka Seri Sultan, entah barangkali tiada Government suka pada raja itu; melainkan Paduka Seri Sultan janji dalam perkara itu, dia pun akan turut ajaran Government, adanya.

Fasal yang Kedelapan

Daripada pihak Government Netherland, tiada dapat tiada akan tinggal juga seseorang yang mempunyai kuasa, iaitu Residen. Maka dialah yang jadi utusan Government kepada Yang Dipertuan Besar atas kerajaan Lingga dan Riau dan segala daerah takluknya, melainkan inilah gelarannya, iaitu Residen Riau. Maka tempat kedudukannya itu tinggal di Tanjung Pinang. Maka pemerintahan Yang Maha Tinggi atas tanah Hindia Netherland, janjikan memberi kedudukan itu seboleh-bolehnya kepada orang yang tahu bahasa dan adat istiadat negeri yang di bawah angin, seboleh-boleh yang mengertinya, jikalau tiada uzur yang berat, menjadi sebab kerana tiada boleh melakukan perkara ini daripada perjanjiannya itu, adanya.

Fasal yang Kesembilan

Tetapi jikalau tiada diharap menjadi yang demikian itu, melainkan kalau-kalaulah Paduka Seri Sultan atau Raja Muda kurang suka, kerana suatu pun yang dibuat, atau dilakukan Residen, maka bolehlah Paduka Seri Sultan mengambil akan jalan yang patut kepadanya, akan mengadu pada pemerintah Yang Maha Tinggi atas tanah Hindia Netherland. Maka tiada usah Paduka Seri Sultan, atau Yang Dipertuan Riau beritahu kepada Residen daripada pengaduan itu; melainkan di luar daripada perkara itu. Maka Paduka Seri Sultan dengan Yang Dipertuan Riau hendaklah tampakkan kepada Residen bagai wakil mutlak perintah Yang Maha Tinggi. Maka segala bicara yang kena kepada Government, atau kepada Kerajaan Paduka Seri Sultan, maka hendaklah dibuka kepada Residen akan barang sesuatu pun yang Paduka Seri Sultan atau Yang Dipertuan Muda jadi suka pada memberitahu kepada Government, maka hendaklah dibuka kepada Residen. Maka jangan berkirim surat atau utusan itu, melainkan dengan mesyuarat Residen.

Fasal yang Kesepuluh

Yang mempunyai kuasa putus bicara dan hukum pada antara orang, segala yang duduk di dalam Kerajaan Riau dan Lingga dan segala daerah takluknya, melainkan Paduka Seri Sultan yang punya kuasa itu. Maka telah diserahkan olehnya, kerana adat isțiadat negeri kepada Yang Dipertuan Muda Riau; walakin, tetapi Paduka Seri Sultan, apa lagi Yang Dipertuan Muda, janji dalam perkara hukum, tinggallah dibuang dan dihapuskan hukuman seksa yang membuat kudung. Maka apabila seseorang dihukum dengan hukuman mati, maka dengan kerislah dibunuh orang itu, atau dengan hukuman sesuatu jenis supaya jangan lambat mati.

Syahadan lagi, kalau-kalau jadi hukuman yang berat patut dihukum atas orang, bahawa Paduka Seri Sultan, atau Yang Dipertuan Riau, mahu juga beritahu dari perkara itu kepada Residen, maka mendengar ajarannya atas perkara itu. Tambahan lagi ada kuasa Paduka Seri Sultan yang tersebut di dalam perkara ini, adanya.

Fasal yang Kesebelas

Segala orang yang dari Eropah dan Amerika dan lain-lain dari atas angin itu, apa lagi segala rakyat pada Government Netherland yang duduk di dalam Kerajaan Paduka Seri Sultan, istimewa pula orang yang tinggal di Tanjung Pinang, tempat kedudukan Residen; maka ditentui watas Tanjung Pinang itu dengan surat pada 5 April 1830, akan segala orang yang tersebut itu, tiada di bawah kuasa undang-undang hukum Paduka Seri Sultan, melainkan Residen Netherland di Riau yang mempunyai akan hukum atas orang itu.

Syahadan apabila seseorang yang tersebut itu ada di luar watas Tanjung Pinang itu, maka hendaklah diserahkan lantas juga kepada polis yang di bawah Residen. Tambahan pula di Tanjung Pinang, di dalam watas yang tersebut itu tadi; tiada boleh seseorang duduk, hanyalah dengan izin Residen, adanya.

Fasal yang Kedua Belas

Bahawa suatu kecuali juga pada Fasal Yang Kesembilan, iaitu pada segala orang yang duduk di atas Pulau Bintan, ada di bawah bicara Residen di dalam perkara yang kena cukai, bia, dan pak, yang sudah ditaruh atau akan ditaruh lagi oleh Government Netherland.

Maka orang sekalian yang duduk di Bintan itu, tidak boleh tidak mesti turut undang-undang itu; dan apabila seseorang membuat akan yang tiada patut dengan perkara itu, maka dihukumlah akan dia oleh Residen. Maka tiada boleh barang siapa yang melawan kuasa Residen di dalam perkara itu; melainkan Paduka Seri Sultan janji akan tolong dan meneguhi akan kuasa Residen dalam perkara itu, adanya.

Fasal yang Ketiga Belas

Demikian juga segala perkara dari perkara niaga; jikalau kena kepada orang atas angin, maka bicara itu jadi di tempat dalam kerajaan Paduka Seri Sultan, di mana tiada seorang duduk dari pihak Government Netherland, maka bicara itu tiada boleh diputuskan oleh kepala tempat itu, melainkan diberitahu olehnya kepada Yang Dipertuan Riau. Maka Yang Dipertuan Riau pula hendaklah memberitahu kepada Residen Riau. Maka kedua-dua ini akan menyertai bersama-sama pada putus bicara itu.

Syahadan, jikalau kapal atau perahu yang mempunyai orang Eropah atau lain dari atas angin, atau orang rakyat kepada Government Netherland, apa lagi Cina kena kandas atau pecah, maka Paduka Seri Sultan dengan Yang Dipertuan Riau, tiada akan mengambil tawanan barang suatu jua pun, melainkan di mana-mana jadi yang demikian itu, kepala-kepala tempat itu, lantas beritahu kepada Yang Dipertuan Riau. Maka Yang Dipertuan Riau itu memberitahu kepada Residen Riau, supaya berdua dia selesaikan hal itu turut undang-undang yang dibuat pada perkara itu oleh Komisaris Jeneral pada 26 haribulan Julai tahun 1829. Maka surat itu nombor 19, yang termaktub di dalam surat undang-undang Staat Blad No. 54, adanya.

Fasal yang Keempat Belas

Maka segala tempat di dalam Kerajaan Riau dan Lingga dengan segala daerah takluknya, di mana ada bendera Netherland, maka di mana duduk seorang daripada pihak Government, di situlah pemerintah Yang Maha Tinggi atas tanah Hindia Netherland yang mempunyai kuasa akan menentukan cukai dan bia. Maka tiada boleh seseorang peduli pada perkara itu, hanya barang siapa yang disuruh Government juga.

Di tempat-tempat lain di dalam Kerajaan Paduka Seri Sultan, ialah yang taruh cukai bia bagaimana kesukaan dia; walakin, tetapi hendaklah juga mendengar dahulu akan kerajaan Residen, apa lagi Tuan Sultan janji tiada akan taruh bia baharu, atau mengambil lebih daripada adat pada sekarang ini daripada kapal dagangan yang masuk atau keluar, hanya dengan suka Residen itu, sesudahnya dia mesyuarat dengan Yang Dipertuan Riau.

Fasal yang Kelima Belas

Daripada pihak pemerintah Yang Maha Tinggi atas tanah Hindia Netherland, serta dengan sekalian orangnya, bebaslah dia dengan pergi di dalam Kerajaan Riau, dan hingga akan mengerat tiang dan kayu-kayan dan barang sebagainya. Jikalau bagi dia sendiri pergi mengeratnya atau dengan diupahnya boleh jua, tiada akan jadi larangan, tak usah pun dia membayar akan suatu jua pun; tetapi tiada pernah nanti dibuat ini, melainkan dengan diketahui dan muafakat dengan Paduka Seri Sultan, atau yang menggantikan akan dia, supaya tiada sekali-kali jadi ini rugi kepada rakyatnya, dan seberapa boleh tiada dengan rosak kayu-kayan itu, adanya.

Fasal yang Keenam Belas

Perintah Yang Maha Tinggi atas tanah Hindia Netherland tanggung daripada sekali-kali tiada akan berhenti, keluarkan pada tiap-tiap bulan kepada Paduka Seri Yang Dipertuan Muda akan wang seperti yang telah sudah dikeluarkan sampai sekarang ini, kerana itu milik Yang Dipertuan itu, sebab diserahkan olehnya kepada Government hak akan ditaruhi cukai dan bia.

Maka demikian juga jikalau pada kemudian harinya Government menjadi suka duduk di tempat yang lain di dalam kerajaan Paduka Seri Sultan. Maka jikalau oleh kerana kedudukan itu, Paduka Seri Sultan atau barang siapa yang di bawahnya itu, barangkali ada kurang hasil, tak dapat tiada Government gantikan kurangan itu dengan adil, maka dengan suka sebelah menyebelah jua, adanya.

Syahadan lagi, Pulau Penyengat itu, iaitu tempat kedudukan Yang Dipertuan Riau, demikianlah Pulau Lingga itu tempat kedudukan Paduka Seri Sultan. Maka kerana sebab pulau dua itu kecil, iaitu tiada luas tempatnya, apalagi kerana sebab pulau dua itu tempat perkuburan raja-raja, maka oleh sebab itulah Government Netherland tiada akan taruh orang daripada pihak dia; istimewa pula tiada ditaruh soldadu di pulau itu, hanya kalau disukai oleh Paduka Seri Sultan atau Paduka Seri Yang Dipertuan. Tambahan pula akan supaya zahir sekali, apabila jadi juga taruh orang di situ dengan suka raja kedua itu, maka Government janji tiada akan menjadi niat daripada pihak dia sendiri, melainkan menanti juga permintaan, keluar daripada pihak Paduka Seri Sultan, atau Yang Dipertuan Riau itu, adanya.

Fasal yang Ketujuh Belas

Paduka Seri Sultan janjikan pada sekarang ini, dia sendiri dengan Yang Dipertuan Riau, apalagi segala Orang-orang Besar yang di bawahnya sungguh-sungguh, maka dengan sekuasa-kuasa hendak tolong menolong kepada Government Netherland akan melarang dan menghapuskan perbuatan merompak. Maka tiada akan diberi bersembunyi atau perlindungan di dalam suatu tempat di bawah kerajaan Riau dan Lingga dengan segala daerah takluknya, kepada orang yang membuat pekerjaan itu, atau kepada orang yang sekira-kira suruh kepada kawannya akan membuat pekerjaan itu, kerana dianya pula keluar untung daripada itu; walakin, tetapi segala orang yang demikian itu, Paduka Seri Sultan janji akan disuruh tangkap dan serahkan kepada Government supaya dihukumnyalah dengan hukuman yang keras.

Tambahan pula Paduka Seri Sultan janji akan cari akal dilarang dan dihapuskan sekali akan perbuatan yang jahat itu. Maka Paduka Seri Sultan janji juga, perintah akan diberi olehnya, supaya bersama-sama dengan orang perang Government Netherland turut perahu; dan orang Paduka Seri Sultan itu pergi ke mana-mana yang patutnya, dan beberapa kali berhajat akan mencari orang yang jahat itu, adanya.

Fasal yang Kedelapan Belas

Bahawa kapal itu kici yang di bawah bendera Paduka Seri Sultan, apabila sampai di mana-mana tempat yang tersebut perintah Hindia Netherland, tiada akan bayar bia dan cukai lain, atau lebih daripada yang dibayar oleh kapal yang orang Government Hindia Netherland sendiri, iaitu jikalau kapal yang tersebut ini ada membawa surat akan jadi tanda dia berlayar di laut dengan kurnia Paduka Seri Sultan; walakin, tetapi Paduka Seri Sultan hendaklah jangan mengurniakan surat yang demikian kepada seorang jua pun, sebelum didengar atas permintaan orang itu keajaran Residen Riau.

Maka jikalau tiada ada sebab, kerana Residen minta kepada Paduka Seri Sultan, janganlah diberi surat itu kepada si anu-si anu; bahawa Residen akan zahirkan surat ini dengan cap dan tandatangan.

Syahadan, jikalau tiada cap tandatangan Residen Riau pada surat laut itu, kapal-kapal tiada akan ditampak bagai Seri Paduka Sultan dan rakyatnya empunya; tetapi ditampakkan dan diterima bagai orang asing, maka patut bayar lebih bia dan cukai, adanya.

Fasal yang Kesembilan Belas

Akan supaya dilarang sekali jangan orang pakai bendera Seri Paduka Sultan yang tiada hak atasnya. Hendaklah Paduka Seri Sultan beri perintah pada segala jeragan perahu yang mengambil pas pada tiap tahun, di dalam surat itu akan disebut nama perahu dan nama jeragan dan jumlah anak perahunya, dan jenis senjatanya, dan berapa ubat bedil dan peluru.

Maka pada surat pas tahun itu, akan ditaruh cap juga dengan tapak tangan Residen Riau, atau jikalau kepada kemudian harinya, ada orang di pihak Government duduk di tempat lain di dalam Kerajaan Paduka Seri Sultan, oleh itu juga boleh taruh cap dan tapak tangannya. Maka Residen Riau atau orang yang tersebut itu, ada juga kuasa pada memeriksa sendiri, atau suruh orang lain memeriksa akan hal-ehwal segala perahu yang minta surat pas tahun itu, supaya zahir kepadanya semua dengan sepertinya, maka perahu itu tiada niat akan buat rugi atau helah kepada hal ehwal berniaga dan bayar orang banyak, apalagi kalau jadi pencuri bia dan cukai Government, adanya.

Fasal yang Kedua Puluh

Apabila kemudian menjadi akan suatu perkara yang tiada tersebut di dalam perjanjian ini, melainkan diselesaikan perkara itu dengan suka sebelah menyebelah jua. Maka oleh wakil mutlak dari sebelah menyebelah yang membuat perjanjian ini, telah sudah ditaruh cap dan tapak tangannya kepada surat ini akan menjadi zahir. Inilah surat perjanjian yang akan diturut sekarang.

Syahadan daripada surat ini diperbuat empat. Adapun satu akan tinggal kepada pemerintah Yang Maha Tinggi atas tanah Hindia Netherland; dan yang satu kepada Yang Dipertuan Riau; dan yang satu kepada Residen Riau; demikian itulah, adanya.

Bermula kepada malam Ahad bulan Jamadilawal, pergi memeriksa jalan Kontrak. Kata orang itu, dari Fasal yang Kesepuluh, surat tersebut mafhum kuasa, tiada boleh Residen kuasa sendiri keputusan, maka hukuman itu semuanya daripada kita, dan perintahnya kita juga punya perintah; kecuali orang yang di atas angin, adanya.

Fasal yang kesebelas, maka orang yang diam di Tanjung Pinang itu, iaitu di bawah kuasa Residen.

Bermula, adalah Fasal yang kedua belas, orang yang diam di Pulau Bintan itu, adalah keputusannya, dan perintahnya, dan hukumnya kepada kita jua; dan daripada pihak cukainya, dan bia dan pak, maka iaitu kuasa Residen, adanya.

Adapun daripada Fasal yang Keempat Belas, adalah mafhumnya itu jika ada buka negeri baharu, serta taruh satu asisten Residen pada tempat itu, maka dagang yang keluar masuk, dialah yang menentukan cukainya dan bianya dikumpulkannya. Kemudian hasilnya itu berbahagilah dengan kita; itupun hendak bermesyuarat juga dengan Yang Dipertuan, sama-sama suka maka jadi juga tempat itu.

Adapun segala anak-anak sungai yang di dalam takluk daerah Riau, maka iaitu sudah habis mafhumnya kepada Fasal yang Kesepuluh, adanya. Syahida 'ala Zalika.

Ringkasan Isi Kandungan Perjanjian 29 Oktober 1830
Berikut adalah ringkasan isi kandungan Perjanjian 29 Oktober 1830:

(Nota: Satu halaman dalam salinan asal surat perjanjian yang mengandungi Fasal 1, 2 dan 3 telah hilang.)

Fasal 4: Peraturan Pewarisan Takhta Kesultanan Riau-Lingga dan Pembaharuan Perjanjian dengan Belanda

1. Peraturan penggantian Yang Dipertuan Besar Riau-Lingga (Sultan Riau-Lingga)
 Apabila Sultan Riau-Lingga mangkat, hanya keturunan baginda sahaja yang layak menggantikan baginda sebagai Sultan Riau-Lingga yang baru.
 Jika baginda tidak ada keturunan, urusan pelantikan pengganti baginda tidak boleh dilakukan oleh hulubalang atau menteri. Sebaliknya, urusan tersebut hendaklah diserahkan kepada Hindia Timur Belanda untuk menentukan bakal Sultan Riau-Lingga yang baru.

2. Sumpah setia Sultan Riau-Lingga yang baru kepada Belanda
 Apabila Sultan Riau-Lingga yang baru menaiki takhta, baginda, sama ada secara sendiri atau melalui wakil rasmi baginda, hendaklah bersumpah setia kepada Hindia Timur Belanda.
 Baginda juga hendaklah menerima dan mematuhi segala fasal dalam Perjanjian 29 Oktober 1830 ini.

3. Latar belakang Perjanjian 29 Oktober 1830
 Perjanjian 29 Oktober 1830 ini merupakan satu perjanjian antara Residen Belanda di Riau, yang mewakili Hindia Timur Belanda, dan Sultan Abdul Rahman Muazzam Shah sebagai Sultan Riau-Lingga.
 Perjanjian ini dibuat berdasarkan Perjanjian Inggeris-Belanda 1824 yang ditandatangani pada 17 Mac 1824 di London, United Kingdom.
 Apabila Perjanjian Inggeris-Belanda 1824 ditandatangani, maka Johor dan Pahang tidak lagi berada di bawah pemerintahan Sultan Johor-Pahang yang kemudian bergelar Sultan Riau-Lingga.

4. Pembatalan dan penggantian perjanjian terdahulu
 Dengan termeterainya Perjanjian 29 Oktober 1830 ini, maka Perjanjian 26 November 1818 antara Hindia Timur Belanda dengan Sultan Abdul Rahman Muazzam Shah sebagai Sultan Johor-Pahang tidak lagi terpakai sepenuhnya.
 Hal ini demikian kerana kandungan dalam Perjanjian 26 November 1818 telah dipinda dan ditambah melalui Perjanjian 29 Oktober 1830 ini.

5. Pelantikan wakil rasmi bagi memeterai Perjanjian 29 Oktober 1830
 Hindia Timur Belanda memberi kuasa kepada bekas Residen Belanda di Riau, Leftenan Kolonel Cornelis Pieter Jacob Elout sebagai wakil rasminya untuk memeterai Perjanjian 29 Oktober 1830 ini.
 Sultan Abdul Rahman Muazzam Shah pula memberi kuasa kepada wakil rasminya yang kemudian dinyatakan dalam Fasal 7 dalam Perjanjian 29 Oktober 1830 ini.

6. Peraturan penggantian Raja Muda (Yang Dipertuan Muda Riau)
 Hindia Timur Belanda dan Sultan Riau-Lingga bersetuju bahawa keturunan Yang Dipertuan Muda Raja Jaafar diutamakan dalam pelantikan Yang Dipertuan Muda Riau yang baru pada masa akan datang.

Fasal 5: Larangan Penyerahan Wilayah dan Hubungan Luar Tanpa Kebenaran Belanda

1. Larangan menyerahkan wilayah Kesultanan Riau-Lingga tanpa kebenaran Belanda
 Sultan Riau-Lingga bersetuju bahawa baginda akan memerintah seluruh wilayah Kesultanan Riau-Lingga tanpa menyerahkan kuasa baginda kepada pihak lain.
 Baginda tidak boleh menyerahkan seluruh atau sebahagian wilayah Kesultanan Riau-Lingga kepada mana-mana pihak tanpa memperoleh kebenaran daripada Hindia Timur Belanda.

2. Larangan membuat perjanjian dengan kuasa asing tanpa persetujuan Belanda
 Sultan Riau-Lingga tidak boleh membuat sebarang perjanjian dengan mana-mana bangsa atau kuasa lain tanpa mendapat persetujuan daripada Hindia Timur Belanda.

Fasal 6: Perlindungan Kesultanan Riau-Lingga oleh Belanda dan Jaminan Hak Pemerintahan Sultan Riau-Lingga

1. Pengiktirafan perlindungan Kesultanan Riau-Lingga oleh Belanda
 Hindia Timur Belanda mengiktiraf bahawa Kesultanan Riau-Lingga dengan segala daerah takluknya berada di bawah perlindungannya.
 Dengan pengiktirafan tersebut, Kesultanan Riau-Lingga secara rasmi berada dalam naungan dan perlindungan Hindia Timur Belanda.

2. Jaminan hak Sultan Riau-Lingga dan keturunannya untuk memerintah Kesultanan Riau-Lingga
 Hindia Timur Belanda bersetuju bahawa Kesultanan Riau-Lingga tetap menjadi milik Sultan Riau-Lingga dan diwarisi oleh keturunannya untuk selama-lamanya.
 Jaminan ini terpakai selagi Sultan Riau-Lingga dan keturunannya mematuhi serta melaksanakan segala syarat yang terkandung dalam Perjanjian 29 Oktober 1830 ini.

3. Belanda berjanji untuk menjaga kebajikan Kesultanan Riau-Lingga
 Hindia Timur Belanda bersetuju untuk memelihara dan memajukan kebajikan Kesultanan Riau-Lingga pada masa dan keadaan yang sesuai mengikut pertimbangannya.

Fasal 7: Kedudukan dan Pelantikan Raja Muda (Yang Dipertuan Muda Riau)

1. Pengekalan adat pemerintahan Raja Muda
 Seperti amalan sejak zaman nenek moyang Sultan Riau-Lingga iaitu Sultan Johor-Pahang, urusan pemerintahan harian Kesultanan Riau-Lingga dijalankan oleh Raja Muda atas nama dan kuasa Sultan Riau-Lingga.
 Adat dan susunan pemerintahan Kesultanan Riau-Lingga ini tidak boleh diubah atau diganti.

2. Syarat keturunan dan gelaran Raja Muda
 Raja Muda hendaklah dipilih daripada keturunan raja-raja Bugis (Opu Bugis Daeng Lima Bersaudara).
 Raja Muda juga menggunakan gelaran Yang Dipertuan Muda Riau dan bersemayam di Pulau Penyengat yang merupakan pusat pemerintahannya.

3. Proses pelantikan pengganti Raja Muda
 Apabila Raja Muda mangkat, Sultan Riau-Lingga hendaklah memaklumkan kepada Hindia Timur Belanda tentang calon pengganti Raja Muda.
 Pelantikan Raja Muda yang baru tidak boleh disahkan selagi belum mendapat persetujuan Hindia Timur Belanda.
 Jika Hindia Timur Belanda tidak bersetuju dengan calon yang dicadangkan, maka Sultan Riau-Lingga bersetuju untuk mematuhi keputusan dan pandangan Hindia Timur Belanda.

Fasal 8: Pelantikan dan Peranan Residen Belanda di Riau (Residen Riau)

1. Pelantikan Residen Riau sebagai wakil rasmi Belanda
 Hindia Timur Belanda hendaklah menempatkan seorang pegawai yang bergelar Residen di Kesultanan Riau-Lingga.
 Residen Belanda tersebut berperanan sebagai wakil rasmi Hindia Timur Belanda kepada Sultan Riau-Lingga.
 Jawatan beliau itu dikenali sebagai Residen Riau.

2. Pusat pemerintahan Residen Riau
 Residen Riau hendaklah menetap dan bertugas di Tanjung Pinang yang merupakan pusat pemerintahannya.

3. Kelayakan Residen Riau yang dilantik
 Hindia Timur Belanda bersetuju untuk melantik Residen Riau yang memahami bahasa dan adat-istiadat negeri-negeri di "bawah angin" (Nusantara).
 Pelantikan tersebut akan diutamakan selagi tiada halangan atau sebab yang menghalang pelaksanaan syarat itu.

Fasal 9: Saluran Aduan dan Hubungan Rasmi dengan Belanda Melalui Residen Riau

1. Hak mengemukakan aduan kepada Belanda
 Jika Sultan Riau-Lingga atau Yang Dipertuan Muda Riau tidak berpuas hati dengan tindakan atau kelakuan Residen Riau, maka mereka boleh membuat aduan kepada Hindia Timur Belanda.
 Aduan tersebut tidak perlu dimaklumkan terlebih dahulu kepada Residen Riau.

2. Pengiktirafan kedudukan Residen Riau sebagai wakil rasmi Belanda
 Sultan Riau-Lingga dan Yang Dipertuan Muda Riau hendaklah mengiktiraf Residen Riau sebagai wakil rasmi Hindia Timur Belanda.
 Segala urusan rasmi yang melibatkan Hindia Timur Belanda atau Kesultanan Riau-Lingga hendaklah dimaklumkan kepada Residen Riau.

3. Larangan berhubung terus dengan Belanda tanpa melalui Residen Riau
 Sebarang perkara yang ingin disampaikan kepada Hindia Timur Belanda perlu melalui pengetahuan dan saluran Residen Riau.
 Tidak dibenarkan mengutus surat atau berjumpa terus dengan Hindia Timur Belanda tanpa mesyuarat atau persetujuan Residen Riau terlebih dahulu.

Fasal 10: Kuasa Kehakiman terhadap Rakyat Kesultanan Riau-Lingga dan Pembaharuan Hukuman

1. Kuasa memutuskan hukuman di Kesultanan Riau-Lingga
 Kuasa menjatuhkan hukuman terhadap semua rakyat di Kesultanan Riau-Lingga dengan segala daerah takluknya terletak pada Sultan Riau-Lingga.
 Mengikut adat-istiadat Kesultanan Riau-Lingga, kuasa tersebut diserahkan kepada Yang Dipertuan Muda Riau untuk dilaksanakan oleh beliau.

2. Pemansuhan hukuman potong anggota badan (kudung)
 Sultan Riau-Lingga dan Yang Dipertuan Muda Riau bersetuju untuk memansuhkan hukuman seksa yang melibatkan pemotongan anggota badan.
 Hukuman tersebut tidak lagi dibenarkan dalam sistem perundangan Kesultanan Riau-Lingga.

3. Pelaksanaan hukuman mati secara segera
 Jika seseorang dijatuhi hukuman mati, pelaksanaannya hendaklah dilakukan dengan cara yang cepat seperti menggunakan keris atau kaedah lain yang tidak melambatkan kematian.
 Tujuannya adalah untuk mengelakkan penderitaan yang berpanjangan.

4. Rujukan kepada Residen Riau bagi hukuman berat
 Bagi hukuman berat tertentu, Sultan Riau-Lingga atau Yang Dipertuan Muda Riau hendaklah memaklumkan perkara tersebut kepada Residen Riau.
 Mereka perlu mendengar nasihat atau pandangan Residen Riau dalam perkara tersebut walaupun kuasa akhir tetap berada pada Sultan Riau-Lingga sebagaimana yang diperuntukkan dalam fasal ini.

Fasal 11: Bidang Kuasa Undang-Undang terhadap Orang "Atas Angin" dan Rakyat Belanda

1. Pengecualian daripada kuasa undang-undang Sultan Riau-Lingga
 Semua orang dari Eropah, Amerika dan negeri-negeri di "atas angin" (India, Parsi dan Arab), serta rakyat Hindia Timur Belanda yang menetap di Kesultanan Riau-Lingga, khususnya di Tanjung Pinang, tidak tertakluk kepada undang-undang Sultan Riau-Lingga.
 Mereka berada di bawah bidang kuasa undang-undang Residen Riau.

2. Penetapan sempadan Tanjung Pinang
 Kawasan Tanjung Pinang, pusat pemerintahan Residen Riau, telah ditetapkan melalui surat bertarikh 5 April 1830.
 Dalam kawasan tersebut, kuasa perundangan dan kehakiman terhadap golongan yang dinyatakan di atas adalah milik Residen Riau.

3. Penyerahan kepada pihak polis Residen Riau
 Jika individu yang tergolong dalam golongan tersebut berada di luar Tanjung Pinang, maka mereka hendaklah diserahkan dengan kadar segera kepada polis di bawah kuasa Residen Riau.

4. Kawalan petempatan di Tanjung Pinang
 Dalam kawasan Tanjung Pinang yang telah ditetapkan, seseorang tidak boleh menetap tanpa mendapat kebenaran daripada Residen Riau.
 Hal ini menunjukkan bahawa Residen Riau mempunyai kuasa penuh terhadap pentadbiran dan kawal penduduk di kawasan tersebut.

Fasal 12: Kuasa Residen Riau dalam Hal-Ehwal Cukai di Pulau Bintan

1. Pengecualian daripada Fasal 9
 Sebagai pengecualian daripada Fasal 9, semua penduduk di Pulau Bintan tertakluk kepada kuasa Residen Riau dalam perkara berkaitan cukai, duti dan bayaran yang telah atau akan ditetapkan oleh Hindia Timur Belanda.
 Dalam urusan percukaian ini, bidang kuasa Residen Riau adalah jelas dan langsung.

2. Kewajipan mematuhi undang-undang cukai
 Semua penduduk di Pulau Bintan dikehendaki mematuhi undang-undang dan peraturan cukai yang ditetapkan.
 Sesiapa yang melanggar undang-undang dan peraturan tersebut boleh dihukum oleh Residen Riau.

3. Larangan menentang kuasa Residen Riau dalam hal-ehwal cukai
 Tiada sesiapa dibenarkan menentang kuasa Residen Riau dalam urusan percukaian tersebut.
 Sultan Riau-Lingga bersetuju untuk menyokong dan menguatkuasakan kuasa Residen Riau dalam melaksanakan undang-undang dan peraturan cukai di Pulau Bintan.

Fasal 13: Urusan Perdagangan dan Kapal Orang Asing di Kesultanan Riau-Lingga

1. Bidang kuasa dalam pertikaian perniagaan melibatkan orang asing
 Jika berlaku pertikaian perniagaan yang melibatkan orang "atas angin" (India, Parsi, Arab dan Eropah) di satu tempat di mana pegawai Belanda tidak ditempatkan, maka pemimpin tempatan di tempat tersebut tidak boleh memutuskan pertikaian tersebut.
 Pemimpin tempatan tersebut hendaklah memaklumkan kepada Yang Dipertuan Muda Riau tentang pertikaian tersebut.
 Seterusnya, Yang Dipertuan Muda Riau hendaklah memaklumkan kepada Residen Riau tentang pertikaian tersebut dan keputusan hendaklah dibuat secara bersama oleh kedua-duanya.

2. Larangan menawan atau merampas kapal yang karam
 Jika kapal atau perahu yang membawa orang Eropah, orang "atas angin" (India, Parsi dan Arab), rakyat Hindia Timur Belanda atau orang Cina karam atau pecah, maka Sultan Riau-Lingga dan Yang Dipertuan Muda Riau tidak boleh menawan orang atau merampas harta daripada kejadian tersebut.
 Pemimpin tempatan di tempat kejadian tersebut hendaklah memaklumkan kepada Yang Dipertuan Muda Riau tentang kejadian tersebut.

3. Penyelesaian kes kapal karam mengikut undang-undang Belanda
 Yang Dipertuan Muda Riau hendaklah memaklumkan kepada Residen Riau tentang kejadian tersebut supaya mereka dapat menyelesaikan kes tersebut secara bersama.
 Penyelesaian tersebut perlu mengikut undang-undang yang telah ditetapkan oleh Komisioner Jeneral (Ketua Pesuruhjaya) pada 26 Julai 1829 dan sebagaimana yang termaktub dalam Staatblad No. 54.

Fasal 14: Kuasa Penetapan Cukai dan Bayaran di Kesultanan Riau-Lingga

1. Kuasa Belanda di tempat yang mempunyai bendera dan pegawai mereka
 Di mana-mana tempat di Kesultanan Riau-Lingga dengan segala daerah takluknya yang mempunyai bendera Belanda dan pegawai Hindia Timur Belanda, kuasa menetapkan cukai dan bayaran adalah di bawah Hindia Timur Belanda.
 Tiada sesiapa boleh mencampur tangan dalam urusan tersebut kecuali mereka yang diberi kuasa oleh Hindia Timur Belanda.

2. Kuasa Sultan Riau-Lingga di tempat yang tidak mempunyai bendera dan pegawai Belanda
 Di tempat-tempat lain yang tidak mempunyai bendera Belanda dan pegawai Hindia Timur Belanda, Sultan Riau-Lingga berhak untuk menetapkan cukai dan bayaran mengikut kehendaknya.
 Walau bagaimanapun, Sultan Riau-Lingga hendaklah terlebih dahulu mendapatkan pandangan atau mendengar nasihat Residen Riau.

3. Larangan mengenakan cukai baharu tanpa persetujuan Belanda
 Sultan Riau-Lingga bersetuju bahawa baginda tidak akan mengenakan cukai atau bayaran baharu, atau menaikkan kadar melebihi kadar semasa ke atas kapal dagang yang keluar masuk tanpa persetujuan Residen Riau.
 Persetujuan tersebut hendaklah dibuat selepas Residen Riau bermesyuarat dengan Yang Dipertuan Muda Riau.

Fasal 15: Hak Belanda Mengambil Hasil Hutan di Kesultanan Riau-Lingga

1. Kebebasan mengambil hasil hutan
 Para pegawai Hindia Timur Belanda dibenarkan untuk bergerak bebas di Kesultanan Riau-Lingga.
 Mereka berhak untuk menebang dan mengambil kayu, tiang serta hasil hutan lain, sama ada dilakukan secara sendiri atau melalui pekerja upahan.
 Mereka tidak dikehendaki untuk membuat apa-apa bayaran bagi tujuan tersebut.

2. Keperluan pengetahuan dan persetujuan Sultan Riau-Lingga
 Walau bagaimanapun, kegiatan tersebut tidak boleh dilakukan tanpa pengetahuan dan persetujuan Sultan Riau-Lingga atau wakil baginda.
 Kegiatan tersebut juga hendaklah dipastikan tidak merugikan rakyat baginda.

3. Larangan merosakkan sumber hutan
 Pengambilan kayu dan hasil hutan hendaklah dilakukan secara terkawal.
 Seboleh-bolehnya tidak berlaku kerosakan berlebihan terhadap sumber kayu-kayan di Kesultanan Riau-Lingga.

Fasal 16: Bayaran Bulanan, Pampasan Hasil dan Kedudukan Pulau Diraja

1. Bayaran bulanan kepada Yang Dipertuan Muda Riau
 Hindia Timur Belanda bersetuju untuk terus membayar wang bulanan kepada Yang Dipertuan Muda Riau seperti yang telah diamalkan sebelum ini.
 Bayaran tersebut dianggap sebagai hak Yang Dipertuan Muda Riau kerana beliau telah menyerahkan hak pemungutan cukai dan bayaran kepada Hindia Timur Belanda.

2. Jaminan pampasan jika hasil berkurang
 Jika pada masa hadapan Hindia Timur Belanda membuka petempatan di tempat lain dalam wilayah Kesultanan Riau-Lingga dan menyebabkan hasil Sultan Riau-Lingga atau para pembesarnya berkurang, maka Hindia Timur Belanda hendaklah menggantikan kerugian tersebut secara adil.
 Pampasan tersebut hendaklah dibuat dengan persetujuan kedua-dua pihak.

3. Larangan menempatkan pegawai atau tentera Belanda di Pulau Penyengat dan Pulau Lingga
 Pulau Penyengat (tempat persemayaman Yang Dipertuan Muda Riau) dan Pulau Lingga (tempat persemayaman Sultan Riau-Lingga) diiktiraf sebagai pulau kecil dan kawasan makam raja-raja.
 Oleh sebab itu, Hindia Timur Belanda tidak akan menempatkan pegawai atau tentera Belanda di kedua-dua pulau tersebut.
 Penempatan hanya boleh dibuat jika mendapat persetujuan daripada Sultan Riau-Lingga atau Yang Dipertuan Muda Riau.

4. Penempatan hanya atas permintaan Sultan Riau-Lingga atau Yang Dipertuan Muda Riau
 Jika berlaku penempatan pegawai atau tentera Belanda di pulau tersebut, penempatan tersebut mestilah dibuat atas permintaan Sultan Riau-Lingga atau Yang Dipertuan Muda Riau sendiri.
 Hindia Timur Belanda bersetuju bahawa mereka tidak akan bertindak atas kehendaknya sendiri dalam perkara tersebut.

Fasal 17: Kerjasama Kesultanan Riau-Lingga dengan Belanda untuk Membanteras Jenayah Rompak

1. Kerjasama untuk membanteras kegiatan rompakan (perlanunan)
 Sultan Riau-Lingga, Yang Dipertuan Muda Riau dan para pembesar Kesultanan Riau-Lingga bersetuju untuk bekerjasama sepenuhnya dengan Hindia Timur Belanda untuk melarang dan menghapuskan kegiatan merompak (lanun).
 Segala usaha akan dilakukan dengan bersungguh-sungguh dan menggunakan kuasa yang ada.

2. Larangan memberi perlindungan kepada perompak
 Sesiapa yang melakukan perompakan atau yang bersubahat serta mendapat keuntungan daripadanya tidak dibenarkan untuk berlindung di mana-mana wilayah Kesultanan Riau-Lingga.
 Mereka yang terlibat akan ditangkap dan diserahkan kepada Hindia Timur Belanda untuk dihukum dengan hukuman yang berat.

3. Usaha berterusan menghapuskan kegiatan merompak
 Sultan Riau-Lingga bersetuju untuk mengambil langkah aktif bagi mencegah dan menghapuskan sepenuhnya kegiatan tersebut.
 Baginda juga akan mengarahkan orang-orangnya untuk bekerjasama dengan angkatan perang Hindia Timur Belanda termasuk menyertai rondaan dengan perahu ke kawasan yang perlu bagi memburu dan menangkap penjenayah tersebut.

Fasal 18: Keistimewaan Kapal Sultan Riau-Lingga dan Syarat Surat Laut

1. Keistimewaan cukai bagi kapal yang mengibarkan bendera Sultan Riau-Lingga
 Kapal kici yang mengibarkan bendera Sultan Riau-Lingga tidak dikenakan cukai atau bayaran lebih tinggi daripada kadar yang dikenakan ke atas kapal milik Hindia Timur Belanda.
 Keistimewaan ini hanya diberikan jika kapal tersebut membawa surat kebenaran (surat laut) sebagai tanda kapal tersebut berlayar dengan kebenaran Sultan Riau-Lingga.

2. Syarat pengeluaran surat laut
 Sultan Riau-Lingga tidak boleh mengurniakan surat laut kepada sesiapa tanpa terlebih dahulu mendapatkan pandangan dan nasihat Residen Riau.
 Jika Residen Riau mempunyai alasan untuk membantah pemberian surat tersebut kepada individu tertentu, maka Sultan Riau-Lingga tidak boleh mengeluarkannya.
 Surat laut tersebut hendaklah disahkan dengan cap dan tandatangan Residen Riau.

3. Akibat tiada pengesahan Residen Riau
 Jika surat laut tidak mempunyai cap dan tandatangan Residen Riau, maka kapal tersebut tidak akan diiktiraf sebagai kapal milik Sultan Riau-Lingga atau rakyatnya.
 Kapal tersebut akan dianggap sebagai kapal asing dan tertakluk kepada cukai serta bayaran yang lebih tinggi.

Fasal 19: Kawalan Penggunaan Bendera Sultan Riau-Lingga dan Pengeluaran Pas Tahunan Perahu

1. Larangan menyalahgunakan bendera Sultan Riau-Lingga
 Penggunaan bendera Sultan Riau-Lingga dilarang sama sekali bagi pihak yang tidak berhak.
 Sultan Riau-Lingga hendaklah mengarahkan semua nakhoda atau juragan perahu yang mengambil pas tahunan supaya maklumat lengkap dinyatakan dalam surat pas tahunan tersebut.

2. Maklumat wajib dalam surat pas tahunan
 Surat pas tahunan tersebut hendaklah menyatakan nama perahu, nama juragan, jumlah anak kapal, jenis senjata, serta jumlah ubat bedil dan peluru yang dibawa.
 Tujuannya adalah untuk memastikan ketelusan dan kawalan terhadap aktiviti pelayaran.

3. Pengesahan dan kuasa pemeriksaan oleh Belanda
 Surat pas tahunan tersebut hendaklah mempunyai cap dan tandatangan Residen Riau atau pegawai Hindia Timur Belanda lain yang ditempatkan dalam wilayah Kesultanan Riau-Lingga.
 Residen Riau atau pegawai Hindia Timur Belanda tersebut berhak untuk memeriksa sendiri atau mengarahkan pemeriksaan terhadap perahu yang memohon pas tahunan tersebut.
 Pemeriksaan tersebut bertujuan untuk memastikan perahu tidak digunakan untuk melakukan penipuan, penyeludupan atau mengelak daripada membayar cukai dan bayaran kepada Hindia Timur Belanda.

Fasal 20: Penyelesaian Perkara Baharu dan Pengesahan Perjanjian 29 Oktober 1830

1. Penyelesaian perkara yang tidak diperuntukkan
 Jika timbul perkara yang tidak disebut dalam Perjanjian 29 Oktober 1830 ini, maka perkara tersebut hendaklah diselesaikan melalui persetujuan bersama antara kedua-dua pihak.
 Segala keputusan hendaklah dibuat secara muafakat.

2. Pengesahan dan pemeteraian Perjanjian 29 Oktober 1830
 Wakil rasmi kedua-dua pihak telah menurunkan cap dan tandatangan sebagai pengesahan rasmi Perjanjian 29 Oktober 1830 ini.
 Perjanjian 29 Oktober 1830 ini mula berkuat kuasa untuk dipatuhi selepas dimeterai.

3. Salinan rasmi Perjanjian 29 Oktober 1830
 Perjanjian 29 Oktober 1830 ini dibuat dalam empat salinan:
 Satu salinan diberikan kepada Hindia Timur Belanda.
 Satu salinan diberikan kepada Yang Dipertuan Muda Riau
 Satu salinan diberikan kepada Residen Riau.
 (Satu lagi salinan adalah untuk pihak yang satu lagi sebagaimana yang diperuntukkan dalam amalan perjanjian tersebut.)

(Penjelasan Tambahan terhadap Beberapa Fasal dalam Perjanjian 29 Oktober 1830)

1. Penegasan kuasa kehakiman (rujukan kepada Fasal 10, 11 dan 12)
 Dalam Fasal 10, ditegaskan bahawa kuasa menjatuhkan hukuman dalam wilayah Kesultanan Riau-Lingga adalah milik Sultan Riau-Lingga kecuali terhadap orang atas angin (India, Parsi, Arab dan Eropah).
 Dalam Fasal 11, orang yang menetap di Tanjung Pinang berada di bawah kuasa Residen Riau.
 Dalam Fasal 12, bagi orang yang menetap di Pulau Bintan, kuasa kehakiman dan pentadbiran awam masih di bawah Sultan Riau-Lingga tetapi hal-ehwal cukai, duti dan bayaran berada di bawah kuasa Residen Riau.

2. Penjelasan Fasal 14 mengenai pembukaan petempatan atau negeri baharu
 Jika dibuka petempatan atau negeri baharu dan ditempatkan seorang Asisten (Timbalan) Residen, maka beliau berkuasa untuk menetapkan dan mengutip cukai serta bayaran bagi kapal dagang yang keluar masuk.
 Hasil yang diperoleh akan dibahagikan bersama Sultan Riau-Lingga.
 Pembukaan petempatan atau negeri baharu tersebut hendaklah dibuat melalui mesyuarat dan persetujuan bersama dengan Yang Dipertuan Muda Riau.

3. Kuasa ke atas anak sungai di Riau
 Semua anak sungai di Riau termasuk dalam bidang kuasa yang telah diperjelaskan di bawah Fasal 10 (kuasa kehakiman Sultan Riau-Lingga), tertakluk kepada pengecualian yang telah dinyatakan sebelum ini.

Ringkasan Syarat Penting Perjanjian 29 Oktober 1830
Antara syarat penting isi kandungan Perjanjian 29 Oktober 1830 ialah:Suzana Haji Othman (2018), Sejarah Pergolakan dan Pergelutan Bendahara Johor-Pahang 1613-1863, halaman 221-222
 Johor dan Pahang tidak lagi berada di bawah kekuasaan Sultan Abdul Rahman Muazzam Shah yang kini menjadi Sultan Riau-Lingga. (Fasal Ketiga)
 Perubahan status hubungan Kesultanan Riau-Lingga dengan Belanda di mana sebelum ini Kesultanan Johor Lama adalah sahabat Belanda menurut Perjanjian 26 November 1818 tetapi kini Kesultanan Riau-Lingga diletakkan di bawah naungan Belanda. (Fasal Keenam)
 Kedudukan Yang Dipertuan Muda Riau dikukuhkan lagi dengan status barunya sebagai pentadbir utama Riau. (Fasal Kesepuluh)
 Keturunan Yang Dipertuan Muda Raja Jaafar diutamakan dalam pelantikan Yang Dipertuan Muda Riau pada masa akan datang. (Fasal Keempat)

Kesan Perjanjian
 Negeri Johor dan negeri Pahang tidak lagi berada di bawah kekuasaan Kesultanan Johor Lama yang berpusat di Lingga lalu menandakan berakhirnya Kesultanan Johor Lama.
 Kepulauan Riau dan Kepulauan Lingga kekal di bawah kekuasaan Kesultanan Johor Lama yang kini menjadi Kesultanan Riau-Lingga.
 Para pembesar Melayu di Semenanjung Tanah Melayu iaitu Bendahara Johor di Pahang dan Temenggung Johor di Johor tidak lagi dinaungi oleh Sultan Johor yang kini menjadi Sultan Riau-Lingga dan mereka kini menjadi pentadbir utama di kawasan pegangan mereka.
 Para pembesar Bugis di Riau semakin berkuasa dan berpengaruh apabila pemimpin mereka iaitu Yang Dipertuan Muda Riau kini menjadi pentadbir utama Riau.
 Belanda kini menjadi penaung kepada Kesultanan Riau-Lingga manakala British bebas untuk meluaskan kuasa dan pengaruhnya di Semenanjung Tanah Melayu.

Lihat juga
 Sejarah Johor Moden
 Perjanjian Setia 1855
 Perjanjian Pahang-Johor 1861
 Kesultanan Johor Lama
 Sultan Johor
 Bendahara Johor
 Temenggung Johor
 Kesultanan Riau-Lingga
 Sultan Riau-Lingga
 Yang Dipertuan Muda Riau

Rujukan


 Wan Ahmad Fauzi Wan Husain. (26 Januari 2024). Penubuhan rungkai status pemilikan Kesultanan Johor ke atas Singapura. Berita Harian. Diambil daripada https://www.bharian.com.my/kolumnis/2024/01/1204963/penubuhan-rungkai-status-pemilikan-kesultanan-johor-ke-atas-singapura
 Wan Ahmad Fauzi Wan Husain & Zulfadli Maarof. (2023). Keabsahan Kesultanan Johor Moden Sebagai Pelestari Perdu Legasi Kesultanan Melayu Melaka Menurut Jurisprudens Watan [The Legitimacy of The Modern Johor Sultanate as The Core Heir of The Malay Sultanate Legacy Viewed from Watanic Jurisprudence]. BITARA International Journal of Civilizational Studies and Human Sciences, 6 (3). pp. 245-261. E-ISSN 2600-9080

Nota kaki

Kategori:Perjanjian